Brojni Splićani počeli su se kasno sinoć sinoć okupljati u splitskom kvartu Pujanke kako bi pružili podršku Nini Kuluz, majci sedmogodišnjeg dječaka Cesarea koji je danas, prema rješenju o ovrsi, trebao biti predan svome ocu, Talijanu Alessandru Avenatiju. Međutim, ovrha je odgođena, javila je organizatorica prosvjeda Vanda Plazonić u 11.45.

Prema informacijama koje je objavila Slobodna Dalmacija, do odgode je došlo zbog proceduralnih razloga. Navodno nije angažiran sudski tumač za talijanski jezik pa policija nije mogla postupati. Prema posljednjim informacijama, ovrha će se ponovno pokušati provesti u srpnju ili kolovozu.

Prosvjednici pristizali cijelu noć

Prosvjednici su od oko jedan sat iza ponoći pristizali pred zgradu u kojoj Kuluz živi sa sinom kako bi spriječili sudsku ovrhu dječaka, koja se trebala provesti s početkom u 11 sati danas. Jutros je stigao i autobus iz Zagreba pun prosvjednika. U Split je osim dječakova oca došao i generalni konzul Italije Paolo Palminteri.

Odvjetnik Nine Kuluz dao je tijekom jutra izjavu za medije u kojoj je rekao kako je cijela situacija za malog Cesarea teška. “Dijete je bilo u užasnom stanju, kao i majka koja mu se trudila objašnjavati što se događa. On je dječak od osam godina, njega sud mora pitati za njegove želje, a to se dosad nije dogodilo”, rekao je Mišo Živaljić.

Negdje oko 9 sati stigla je i policija te počela postavljati metalne ograde pred zgradu. Kako se približavalo 11 sati, zakazani termin ovrhe, pred zgradu na Pujankama dolazi sve više prosvjednika. Među brojnim transparentima s riječima podrške je i onaj s tekstom Konvencije o pravima djeteta. Par minuta prije 11, na mjesto događaja stigla je i interventna policija.

Upozoravaju da je počinjena greška u postupku

Kuluz je sina prije šest godina odvela iz Italije te optužila bivšeg partnera za nasilje, nakon čega je on pokrenuo niz sudskih postupaka, a optužbe o nasilju nikad nisu dokazane. Prema odluci talijanskih i hrvatskih sudova dijete treba biti izručeno ocu u Italiju. Protiv Kuluz se vode i dva kaznena postupka jer je bez pristanka drugog roditelja, odvela dijete iz Italije. Iako je sutkinja općinskog suda u Splitu bila protiv toga da se dječak vrati mami, njenu odluku su kasnije poništili Županijski i Ustavni sud.

Odvjetnik Nine Kuluz rekao je kako smatra da je počinjena greška u postupku, odnosno da nitko za mišljenje nije pitao Cesarea, a što je bilo potrebno učiniti po europskim konvencijama. Kaže i kako odvajanje djeteta od majke nije dobro za dijete, te kako se sud oglušio na njihove zahtjeve za odgodom ovrhe.

Mama se sastala s gradonačelnikom Oparom

#Split: Građani pred ulazom u zgradu Nine Kuluz. Odjekuje pjesma "Kad se male ruke slože, sve se može, sve se može." #N1info pic.twitter.com/tVn0jDBrKs — Jelena Tešija (@JelenaTesija) June 27, 2017

Predsjednik Gradskog kotara Pujanke Petar Gudić za N1 je rekao kako predviđa da će se danas skupiti oko 500 građana. Gudić kaže kako je glavni cilj današnjeg prosvjeda odgoda ovrhe. “Tražimo da se slučaj pošalje na reviziju, provede vještačenje roditelja i da se za mišljenje pita Cesarea. Javno okupljanje će biti mirno i dostojanstveno, na dobrobit djeteta”, kaže Gudić koji je i sam jutros među prosvjednicima.

Kuluz se tijekom jučerašnjeg dana sastala i sa splitskim gradonačelnikom Androm Krstulovićem Oparom. U Gradu Splitu nisu htjeli posebno komentirati sastanak, no kako N1 neslužbeno doznaje, Opara je obećao pomoći sufinanciranjem odvjetničkih troškova.